
ΕΞΑΙΡΕΤΙΚΑ ΕΠΕΙΓΟΝ
Περιφερειακή Ομοσπονδία                                                    Αρ. Πρωτ: 226              

Ατόμων με Αναπηρία                                                           Πάτρα: 01/09/26 
Δυτικής Ελλάδας & Νοτίων Ιονίων Νήσων

Π.ΟΜ.Α.μεΑ Δ.Ε & Ν.Ι.Ν

Ακτή Δυμαίων 5, Πάτρα ΤΚ 26222

Τηλ/fax:2610-362127

E-mail: pomamea_dit@hotmail.com
Website: https://pomameadytnin.gr/
Προς: Διοικητή 6ης Υγειονομικής Περιφέρειας, κ. Ηλία Θεοδωρόπουλο 
Κοιν.: Υπουργό Υγείας, κ. Άδωνι Γεωργιάδη
         Βουλευτή Ζακύνθου, κ. Διονύσιο Ακτύπη

         Διοικητή Γενικού Νοσοκομείου Ζακύνθου, κ. Χρήστο Θανόπουλο

         Εθνική Συνομοσπονδία Ατόμων με Αναπηρία (Ε.Σ.Α.μεΑ.)

         Σωματείο Ατόμων με Αναπηρία Π.Ε. Ζακύνθου «ΟΙ ΠΟΠΟΛΑΡΟΙ»
Θέμα: «Υπολειτουργία Παιδιατρικής Κλινικής του Γ.Ν. Ζακύνθου – Αίτημα άμεσης

           συνάντησης» 
Αξιότιμε κύριε Διοικητά,
  Η Περιφερειακή Ομοσπονδία Ατόμων με Αναπηρία Δυτικής Ελλάδας και Νοτίων Ιονίων Νήσων είναι μέλος της Εθνικής Συνομοσπονδίας Ατόμων με Αναπηρία (Ε.Σ.Α.μεΑ.) και πιστοποιημένος φορέας παροχής υπηρεσιών κοινωνικής φροντίδας. Πρόκειται για μη κερδοσκοπική δευτεροβάθμια οργάνωση, η οποία έχει την ευθύνη για τις εξής Περιφερειακές Ενότητες: Αιτωλοακαρνανίας, Αχαΐας, Ηλείας, Ζακύνθου, Κεφαλληνίας και Ιθάκης. Αριθμεί σε είκοσι εννέα (29) ενεργά μέλη και αγωνίζεται για την καταπολέμηση των διακρίσεων που βιώνουν τα άτομα με αναπηρία σε όλους τους τομείς της ζωής, για την κατοχύρωση των δικαιωμάτων τους και την ισότιμη συμμετοχή τους στην κοινωνική ζωή της χώρας.
  Με την παρούσα επιστολή, η Ομοσπονδία εκφράζει την έντονη ανησυχία της για τη σοβαρή κατάσταση που έχει διαμορφωθεί σχετικά με τη λειτουργία της Παιδιατρικής Κλινικής του Γενικού Νοσοκομείου Ζακύνθου και συνηγορεί στο αίτημα του φορέα – μέλους της, του Σωματείου Ατόμων με Αναπηρία Π.Ε. Ζακύνθου «Οι Ποπολάροι», για την άμεση αντιμετώπιση του ζητήματος.

  Το Σωματείο «Οι Ποπολάροι» έχει επανειλημμένα αναδείξει τα σοβαρά προβλήματα που αντιμετωπίζει το Νοσοκομείο Ζακύνθου και τις σοβαρές επιπτώσεις που επιφέρουν στην ασφαλή και ισότιμη πρόσβαση των κατοίκων του νησιού στις υπηρεσίες υγείας και ειδικά των ατόμων με αναπηρία, χρονίως πασχόντων και των οικογενειών τους. Ιδιαίτερη ανησυχία προκαλεί η υπολειτουργία της Παιδιατρικής Κλινικής, καθώς είναι απολύτως κρίσιμη για την κάλυψη των αναγκών υγείας των παιδιών, ιδίως σε ένα νησί που η άμεση προσφυγή σε νοσοκομειακές δομές της ηπειρωτικής χώρας δεν είναι εύκολη.
  Η συγκεκριμένη κατάσταση αποκτά ακόμη μεγαλύτερη σημασία όταν αφορά παιδιά με αναπηρία, χρόνιες παθήσεις, αυξημένες και σύνθετες ανάγκες υγείας, καθώς για τις οικογένειές τους η ύπαρξη οργανωμένης και επαρκώς στελεχωμένης παιδιατρικής φροντίδας αποτελεί βασική προϋπόθεση για την χωρίς αποκλεισμούς πρόσβαση στο δημόσιο σύστημα υγείας. 

  Ιδιαίτερα σοβαρό είναι και το ζήτημα που θέτει το Σωματείο σχετικά με την αδυναμία πραγματοποίησης συνάντησης με τη Διοίκηση του Νοσοκομείου, παρά τα επαναλαμβανόμενα σχετικά αιτήματά του. Η δυνατότητα διαλόγου με τους εκπροσώπους των ατόμων με αναπηρία και των οικογενειών τους αποτελεί τη στοιχειώδη προϋπόθεση για την καταγραφή των προβλημάτων, την ανταλλαγή απόψεων και κυρίως, την αναζήτηση λύσεων.
Κύριε Διοικητά, 

ζητούμε να ορίσετε άμεσα συνάντηση με αντιπροσωπεία του Σωματείου Ατόμων με Αναπηρία Π.Ε. Ζακύνθου «Οι Ποπολάροι», με τη συμμετοχή του Διοικητή του Γ.Ν. Ζακύνθου και παρουσία μέλους του Δ.Σ. της Π.ΟΜ.Α.μεΑ. Δ.Ε. & Ν.Ι.Ν. προκειμένου να τεθούν αναλυτικά τα προβλήματα λειτουργίας του Νοσοκομείου, που έχουν κατ’ επανάληψη επισημανθεί από το Σωματείο, με ιδιαίτερη έμφαση στις ανάγκες των ατόμων με αναπηρία και των οικογενειών τους. 
  Αναμένουμε την άμεση ανταπόκρισή σας και τον ορισμό της σχετικής συνάντησης, ώστε να υπάρξει ουσιαστική ενημέρωση και να δρομολογηθούν όλες οι αναγκαίες ενέργειες για την αντιμετώπιση του προβλήματος.

  Σας ευχαριστούμε εκ των προτέρων.

Υγ. Επισυνάπτεται η Αρ. Πρωτ. 2012/31.08.26 επιστολή του Σωματείου Ατόμων με Αναπηρία Π.Ε. Ζακύνθου «Οι Ποπολάροι»

